b'\n_START_ARTICLE_\nCeltib\xc3\xa8ric\n_START_SECTION_\nTestimonis\n_START_PARAGRAPH_\nLes inscripcions celtib\xc3\xa8riques, unes dues-centes, es distribueixen per la vall de l\'Ebre i les cap\xc3\xa7aleres del Tajo i Duero en el territori (Celtib\xc3\xa8ria) que les fonts cl\xc3\xa0ssiques atribueixen als celtibers (arevacs, lusons, tits, bels, pelendons i berons). Els textos en llengua celtib\xc3\xa8rica apareixen sobre suports molt variats (monedes de plata i bronze, t\xc3\xa9sseres de plata o bronze, plaquetes de bronze, cer\xc3\xa0miques de vern\xc3\xads negre, \xc3\xa0mfores, torteres, plaques de pedra, etc.) Alguna d\'elles \xc3\xa9s excepcionalment llarga com el tercer bronze de Botorrita (Saragossa) amb m\xc3\xa9s de tres mil signes que cont\xc3\xa9 una mena de cens d\'aproximadament 250 persones.\n_START_SECTION_\nHist\xc3\xb2ria\n_START_PARAGRAPH_\nLa llengua dels celtibers existeix avui nom\xc3\xa9s en inscripcions antigues. L\'idioma, que d\'acord amb la teoria tradicional hauria estat introdu\xc3\xaft des de l\'Europa central a trav\xc3\xa9s d\'onades immigrat\xc3\xb2ries, es va parlar en les parts centrals i del nord de la pen\xc3\xadnsula. De tota manera, la tesi "invasionista" no descansa sobre evid\xc3\xa8ncies arqueol\xc3\xb2giques i encara molt menys sobre bases ling\xc3\xbc\xc3\xadstiques. El celtib\xc3\xa8ric no va ser l\'\xc3\xbanica llengua celta d\'Ib\xc3\xa8ria, ja que el tronc celta t\xc3\xa9 altres representants com el galaic. Tamb\xc3\xa9 s\'inclouen sovint en el grup ling\xc3\xbc\xc3\xadstic celta les lleng\xc3\xbces del asturs i del c\xc3\xa0ntabres. Darrerament, autors com John T. Koch han defensat una continu\xc3\xaftat c\xc3\xa8ltica des de l\'Alentejo i part de la B\xc3\xa8tica fins al nord peninsular, adscrivint tamb\xc3\xa9 al tronc c\xc3\xa8ltic el tartessi i el lusit\xc3\xa0 (que alguns autors qualifiquen d\'idioma c\xc3\xa8ltic arcaic o, fins i tot, d\'indoeuropeu prec\xc3\xa8ltic). Pel que fa a Catalunya, la topon\xc3\xadmia c\xc3\xa8ltica \xc3\xa9s abundant a les comarques centrals i del nord, expressant una pres\xc3\xa8ncia que no pot ser atribu\xc3\xafda en cap cas ni a immigracions puntuals ni a influ\xc3\xa8ncies posteriors des d\'Occit\xc3\xa0nia. La complexitat del mapa ling\xc3\xbc\xc3\xadstic peninsular, i dins ell la del del grup d\'idiomes c\xc3\xa8ltics, fa dif\xc3\xadcil, doncs, delimitar amb exactitud la zona celtibera._NEWLINE_A l\'oest de la zona celtib\xc3\xa8rica, el lusit\xc3\xa0 es parlava en el que ara \xc3\xa9s part de Portugal i part d\'Extremadura. \xc3\x89s molt possible que el lusit\xc3\xa0 fos una altra llengua celta,  encara que altres creuen que les poques restes de l\'idioma suggereixen que el lusit\xc3\xa0 era una llengua indoeuropea diferent, potser prec\xc3\xa8ltica._NEWLINE_El celtib\xc3\xa8ric es parlava a partir del segle\xc2\xa0iv\xc2\xa0aC quan Herodot va esmentar que els Keltoi vivien a l\'altre costat de les Columnes d\'H\xc3\xa8rcules, i els celtibers s\'esmentaven en documents romans i grecs a partir del segle\xc2\xa0iii\xc2\xa0aC. Els celtibers per fi van ser dominats pels romans despr\xc3\xa9s del 49 aC, i per descomptat el seu idioma va cedir r\xc3\xa0pidament al llat\xc3\xad. No obstant aix\xc3\xb2, sobreviuria fins als comen\xc3\xa7aments de l\'era cristiana._NEWLINE_L\'euskera \xc3\xa9s l\'\xc3\xbanic idioma prerom\xc3\xa0 d\'Ib\xc3\xa8ria que ha sobreviscut. Com a curiositat, l\'actual Comunitat Aut\xc3\xb2noma Basca, arqueol\xc3\xb2gicament, \xc3\xa9s una zona c\xc3\xa8ltica o indoeuropea, mentre que Navarra seria la zona eusquera m\xc3\xa9s antiga. Hi ha moltes paraules celtes en el basc, que demostren una coexist\xc3\xa8ncia amb el celta des dels temps m\xc3\xa9s reculats. Algunes paraules celtes tamb\xc3\xa9 van ser adoptades pel llat\xc3\xad, i encara sobreviuen en les lleng\xc3\xbces rom\xc3\xa0niques modernes, com per exemple, el mot  camanom que va passar (irland\xc3\xa8s c\xc3\xa9imm, gal\xc2\xb7l\xc3\xa8s cam, "pas") al llat\xc3\xad com camminum, donant "cam\xc3\xad" en catal\xc3\xa0 i "chemin" en franc\xc3\xa8s._NEWLINE_El celtib\xc3\xa8ric va pert\xc3\xa0nyer a una branca diferenciada de la fam\xc3\xadlia c\xc3\xa8ltica continental. Mostra trets molt antics, i com el goid\xc3\xa8lic, havia preservat la kw original. Aix\xc3\xb2, juntament amb les llegendes celtes que ens parlen de contactes antics entre Irlanda i els celtibers, han portat a sostenir que el goid\xc3\xa8lic es va dur a Irlanda des d\'Ib\xc3\xa8ria. Tot fa pensar que hi havia contactes entre els celtes d\'Ib\xc3\xa8ria i els de l\'oest atl\xc3\xa0ntic, per\xc3\xb2 l\'evid\xc3\xa8ncia existent suporta millor la interpretaci\xc3\xb3 que el celtib\xc3\xa8ric i el goid\xc3\xa8lic s\xc3\xb3n dues branques del celta que s\'havien separat molt aviat i no van tenir una relaci\xc3\xb3 molt estreta entre elles. El celtib\xc3\xa8ric no posseeix alguns trets distintius del goid\xc3\xa8lic, com per exemple la posici\xc3\xb3 inicial del verb ni les preposicions conjugades. Els ling\xc3\xbcistes consideren que dos idiomes tenen una afinitat estreta si mostren innovacions comunes i aquest no \xc3\xa9s el cas del celtib\xc3\xa8ric i del goid\xc3\xa8lic._NEWLINE_El celtib\xc3\xa8ric es va escriure en un alfabet que tamb\xc3\xa9 es va usar per escriure els altres idiomes preromans de la pen\xc3\xadnsula. L\'alfabet s\'utilitzava en primer lloc per escriure l\'idioma dels ibers, que no el coneixem b\xc3\xa9. L\'alfabet no combina b\xc3\xa9 amb la fonologia d\'una llengua indoeuropea, i aix\xc3\xb2 fa encara m\xc3\xa9s dif\xc3\xadcil la interpretaci\xc3\xb3 de les inscripcions celtiberes. Hi ha un gran nombre d\'inscripcions celtiberes, la majoria d\'elles paraules o noms simples escrits en cer\xc3\xa0mica. Tamb\xc3\xa9 hi ha dues curtes inscripcions, m\xc3\xa9s probablement dedicacions, de Pe\xc3\xb1alba de Villastar i de Luzaga. La inscripci\xc3\xb3 m\xc3\xa9s important, sens dubte, \xc3\xa9s la inscripci\xc3\xb3 llarga de Botorrita, a prop de Saragossa._NEWLINE_L\'extinci\xc3\xb3 del celtib\xc3\xa8ric no va posar fi a la hist\xc3\xb2ria de les lleng\xc3\xbces celtes a la pen\xc3\xadnsula Ib\xc3\xa8rica. Aels segles v-vi, despr\xc3\xa9s de la caiguda de l\'Imperi Rom\xc3\xa0, alguns parlants del celta brit\xc3\xa0nic van fugir des del sud de la Gran Bretanya per escapar dels invasors anglosaxons. La majoria d\'aquests es van instal\xc2\xb7lar a l\'Arm\xc3\xb2rica de la G\xc3\xa0l\xc2\xb7lia (a la Bretanya moderna), i alguns van arribar a Gal\xc3\xadcia, on el seu idioma va sobreviure durant diverses generacions.'